|  |  |
| --- | --- |
| Numri i lëndës: | 2019:216204 |
| Datë: | 13.01.2020 |
| Numri i dokumentit:  | 00755994 |

**P.nr. 850/19**

**NË EMËR TË POPULLIT**

**GJYKATA THEMELORE NË PEJË – DEPARTAMENTI I PËRGJITHSHEM**, sipas Gjyqtarit të vetëm gjykues Shaqë Curri, me pjesëmarrjen e sekretares juridike Fitore Bojku, në çështjen penale kundër të pandehurës L R, për shkak të veprës penale të dhunës në familje, nga neni 248 par.3, të KPRK-së, e sipas aktakuzës së Prokurorisë Themelore në Pejë, Departamenti i Përgjithshëm PP/II.nr. 2065/19, të dt. 27.09.2019, pas mbajtjes së seancës publike të shqyrtimit fillestar të datës, 10.01.2020, në praninë e Prokurorit të Shtetit, Muharrem Bajraktari, të pandehurës L R, në të njëjtën ditë bie dhe shpall publikisht, ndërsa me dt.13.01.2020, përpiloi këtë:

**A K T GJ Y K I M**

**E pandehura:**

**L R, e bija e S dhe nënës F, e gjinisë L, e lindur me dt. ..., në S-B, tani me vendbanim në fsh. V, Rajoni I, K. P, identifikohet në bazë të lnj.nr. personal ..., të lëshuar nga MPB-Republika e Kosovës, ka të kryer 6 klasë te shkollës fillore, e martuar, nënë e 7 fëmijëve,** **e gjendjes së dobët ekonomike, me nr. tel. ..., e nacionalitetit rom, shtetase e R. së Kosovës, mbrohet në liri.**

**ËSHTË FAJTORE**

**Sepse,**

-Me dt. 27.08.2019, rreth orës 20:00, në V, pikërisht në shtëpinë e saj me dashje ushtron dhunë psiqike dhe fizike ndaj vjehrrës së saj-të dëmtuarës K(S) A, në atë mënyrë që ditën kritike pas një fjalosje verbale që kishin pasur me të dëmtuarën e njëjta e gjuan me papuqe të dëmtuarën në fytyrë-buzë, ku e dëmtuara e lajmëron rastin në polici.

- Me çka ka kryer vepër penale dhunë në familje nga neni 248 par.3 të KPRK-së .

Andaj, gjykata konform nenit 7, 38, 39, 40, 43, 46 par. 1 pika 1.1, 47, 48, 49, 69, 70, nenit 248 par.3, te KPRK-së, dhe nenit 365 të KPP-së të pandehurës i shqipton:

**DËNIM ME KUSHT**

Ashtu që të pandehurës të lartcekur i përcaktohet

* I. **Dënimi me gjobë në shumë prej 200 (dyqind) euro**, të cilin dënim e pandehura nuk do ta paguajë, nëse në afat prej **1 (një) viti**, nuk do të kryejë vepër tjetër penale.
* II. **Dënim me burgim** në kohëzgjatje prej **3 (tre) muaj**, të cilin dënim e pandehura nuk do ta mbajë nëse në afat prej **1 (një) viti**, nuk do të kryejë vepër tjetër penale.

E pandehura lirohet nga shpenzimet e procedurës penale.

Pala e dëmtuar, K (S) A, për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore në Pejë – Departamenti për Krime të Përgjithshme, ka ngrit aktakuzë Pejë, PP/II. nr. 2065/19, të dt. 27.09.2019, kundër të pandehurës, L R nga fsh. V K- P, e akuzuar për veprën penale dhunë ne familje nga neni 248 par.1, te KPRK-së.

Konform nenit 245 të KPP-së me dt. 10.01.2020, është mbajtur seanca e shqyrtimit fillestar dhe bazuar ne dispozitën e nenit 244 të KPP-së, ku ishin prezent prokurori i shtetit Muharrem Bajraktari , e pandehura L R, ndërsa nuk ishte prezent e dëmtuara K A.

Gjykata konform dispozitave te nenit 246 par. 1, të KPP-së, e ka udhëzuar të pandehurën me të drejtat e saj, ku në këtë rast e pandehura deklaron se i ka kuptuar këto të drejta dhe se nuk ka nevoje për mbrojtës.

Pas leximit të aktakuzës, nga Prokurori i Shtetit, gjyqtari i vetëm gjykues, pasi që është bindur se e pandehura e ka kuptuar aktakuzën, i është dhënë mundësia të pandehurës që të deklarohet për pranimin ose mospranimin e fajësisë, duke e njoftuar për rëndësinë dhe pasojat e pranimit të fajësisë.

E pandehura e ka pranuar fajësinë për veprën penale e cila i vihet në barrë, ka deklaruar se ndihet e penduar, ka premtuar se në të ardhmen nuk do të përsëris vepra të tilla penale, me palën e dëmtuar jemi pajtuar dhe tani kemi raporte të mira familjare.

Prokurori i shtetit është pajtuar me pranimin e fajësisë nga ana e të pandehurës.

Gjyqtari i vetëm gjykues, është i bindur, se pranimi i fajësisë nga ana e të pandehurës është bërë konform dispozitave të nenit 246 dhe 248 par 1 të KPP-së, pasi qe e pandehura e kupton natyrën dhe pasojat e pranimit të fajit, pranimi i fajit mbështetet në faktet e çështjes dhe provat në të cilat edhe mbështet aktakuza siç janë: raporti i oficerit Rasim Mujaj, i dt. 29.08.2019, raporti i policit Besim Sahitaj, i dt. 27.08.2019, deklaratat e të pandehurës L R dhënë në st. policor në Pejë, me dt. 27.08.2019, deklarata e të dëmtuarës K A, e dhënë pranë st. policor në Pejë, me dt. 27.08.2019, deklarata e dëshmitarit S A e dhënë pranë st. policor në Pejë, me dt. 27.08.2019, pastaj aktakuza nuk përmban asnjë shkelje të qartë ligjore, ose gabim faktik, prandaj gjykata konform nenit 248 par 4 të KPP-së , ka pranuar pranimin e fajësisë nga e pandehura.

Me provat e ofruara, si dhe pranimin e fajësisë nga ana e të pandehurës është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurës L R, qëndrojnë të gjitha elementet e veprës penale se ka kryer veprën penale dhune ne familje nga neni 248 par. 3 te KPRK-së.

Gjykata nuk gjeti rrethana që përjashtojnë ndjekjen penale apo përgjegjësinë penale të pandehurës dhe e njëjta është penalisht përgjegjëse. Sa i përket fajësisë e pandehura është i vetëdijshme për veprën e kryer dhe atë e ka kryer me dashje.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 70, të KPRK-së. Kështu si rrethana lehtësuese për të pandehurën, gjykata mori sjelljen korrekte në gjykatë, pranimin e fajësisë, pendimin për veprën e kryer, premtimin se më nuk do të përsëris vepra tjera penale, faktin se e njëjta deklaron se tani është në raporte të mira familjare me palën e dëmtuar dhe se nuk kanë më mosmarrëveshje, si dhe faktin se më parë nuk ka qenë e dënuar për ndonjë vepër tjetër penale dhe ndaj saj nuk udhëhiqet, ndonjë procedurë tjetër penale, ndërsa rrethana rënduese ndaj të pandehurës gjykata nuk gjeti.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 38 i KPRK, i cili konsiston në parandalimin e të pandehurës nga kryerja e veprave penale në të ardhmen dhe të bëjë rehabilitimin e tij, të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit.

Vendimi për lirimin nga paguarja e shpenzimeve të procedurës penale dhe të paushallit gjyqësor është marrë në bazë të nenit 453 par.4, të KPP-së, meqë në shkresat e lëndës gjendet kopja e kartelës së ndihmës sociale për të pandehurën L R, andaj gjykata ka vlerësuar se pagesa e shpenzimeve do të rrezikonte gjendjen materiale të pandehurës.

Konform nenit 463 par. 2 të KPP-së, për realizimin e kërkesës pasurore juridike të dëmtuarën e udhëzoi në kontest civil.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloi këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM,**

 **P.nr.850/19 dt. 13.01.2020**

**Sekretarja Juridike GJ Y Q T A R I**

Fitore Bojku Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate